HU Az Európai Unió Hivatalos Lapja C 162/20

Kérelem közzététele a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló 510/2006/EK tanácsi rendelet 6. cikkének (2) bekezdése alapján

2012/C 162/13

Ezzel a közzététellel az 510/2006/EK tanácsi rendelet (1) 7. cikke alapján létrejön a kérelem elleni kifogás joga. A kifogást tartalmazó nyilatkozatnak e közzététel napjától számítva hat hónapon belül kell beérkeznie a Bizottsághoz.

EGYSÉGES DOKUMENTUM

A TANÁCS 510/2006/EK RENDELETE

„PORC DU SUD-OUEST”

EK-sz.: FR-PGI-0005-0909-07.11.2011

OFJ ( X ) OEM ( )

1. Elnevezés:

„Porc du Sud-Ouest”

2. Tagállam vagy harmadik ország:

Franciaország

3. A mezőgazdasági termék vagy élelmiszer leírása:

3.1. A termék típusa:

1.1. osztály: Friss hús (valamint vágási melléktermék és belsőség)

3.2. A termék leírása, amelyre az 1. pontban található elnevezés vonatkozik:

A „Porc du Sud-Ouest” olyan friss hús, amely a sud-ouest-i területen született és nevelt, legalább a teljes hizlalási idő 30 %-ában (12 hetes életkortól kezdve) lófogú kukoricával táplált sertésből származik.

Vágáskor a hasított testnek minimum 90 kg meleg tömegűnek kell lennie (felső súlyhatár nincs), a nyári kánikulai időszakban (június 1-jétől szeptember 30-ig) 3 kg-os eltérési lehetőséggel.

A „Porc du Sud-Ouest” hasított testének végső pH értéke 5,5 és 6,2 között van.

A hasított testekből származó húsrészek színe a japán vesepecsenye-színskála 3. és 6. szintje között van.

A „Porc du Sud-Ouest” húsának fizikai-kémiai összetételére jellemző a többszörösen telítetlen zsírsavakban való gazdagság (különösen az összes zsírsavtartalomhoz mért 10–15 %-os linolénsav-tartalom), valamint az alacsonyabb telítettzsírsav-tartalom.

A hús lipidekben és E-vitaminban is gazdag.

Érzékszervi szempontból a „Porc du Sud-Ouest” a hagyományos sertéshúsnál vörösebb színű, húsa lédús és puha, íze erőteljes.

A sertéseket minél kevesebb stressznek kell kitenni, mivel az károsan befolyásolja a végső pH-értéket és rontja a hús minőségét, ezért az üzem és a vágóhíd közötti szállításnak minél rövidebbnek kell lennie: az üzemtől a vágóhídig az út legfeljebb 200 km vagy legfeljebb 6 óra lehet.

A „Porc du Sud-Ouest” húsát frissen értékesítik, az alábbi formákban: hasított test, hasított féltest, húsrészek, csontozott vagy csontozatlan hús.

3.3. Nyersanyagok (kizárólag feldolgozott termék esetében):

Nem releváns.

3.4. Takarmány (kizárólag állati eredetű termékek esetében):

A takarmány a tenyésztés teljes időtartama alatt nem tartalmazhat maniókát, édesburgonyát, élelmiszer-hulladékot, húslisztet, csontlisztet, toll-lisztet, vérlisztet, valamint semmilyen szárazföldi állatból származó más fehérjét, kivéve a vitamin- és ásványianyag-pótlásra használt zselatint, valamint a tejben és a tejtermékekben jelen lévő fehérjéket.

A sertések az elválasztástól kezdve a levágásig olyan takarmányt kapnak, amely legalább 60 %-ban gabonamagvakból, azokból nyert termékekből és melléktermékekből áll.

A hízlalási időszakban, vagyis a tizenkettedik héttől a levágásig a takarmány nem tartalmazhat pálmaolajat (az ugyanis telített zsírsavak forrása), halakból nyert termékeket, állati zsiradékot, növekedést segítő adalékanyagokat. Ugyanezen időszakban a sertéseknek adott takarmány legalább 30 %-ban lófogú kukoricából áll, és linolénsav-tartalma (C18:2) 1,1 % és 1,7 % között van (11–17 gramm/kg takarmány).

3.5. Az előállítás azon műveletei, amelyeket a meghatározott földrajzi területen kell végrehajtani:

A hús minőségének biztosítása érdekében a sertéstenyésztés szakaszainak (születés, nevelés, hízlalás) kötelezően a földrajzi területen kell végbemennie.

3.6. A szeletelésre, aprításra, csomagolásra stb. vonatkozó egyedi szabályok:

Nem releváns.

3.7. A címkézésre vonatkozó egyedi szabályok:

A címkén szerepelnie kell:

— az oltalom alatt álló földrajzi árujelző nevének: „Porc du Sud-Ouest”

— az európai uniós, színes OFJ-szimbólumnak, esetleg kiegészítve az „Oltalom alatt álló földrajzi jelzés” felirattal

4. A földrajzi terület tömör meghatározása:

A „Porc du Sud-Ouest” OFJ földrajzi területe az alábbi közigazgatási régiókat foglalja magában:

— Aquitaine régió

— Midi-Pyrénées régió

— Poitou-Charentes régió.

5. Kapcsolat a földrajzi területtel:

5.1. A földrajzi terület sajátosságai:

A sud-ouest-i terület két szempontból is különleges. Egyrészt régi sertéstenyésztő övezet, ugyanakkor a sertések takarmányozása itt hagyományosan a különleges tápértékű lófogú kukoricával történik, mivel annak termesztéséhez igen kedvezőek a terület időjárási feltételei.

Régi sertéstenyésztő övezet

A sertéstenyésztés évszázadok óta fontos szerepet játszik a sud-ouest-i régióban. E hagyományról tanúskodik az alábbi helységekben a középkortól kezdve tartott számos malacvásár és –piac: Garlin, Tarbes, Lembeye, Soumoulou, Dax, Garris, Saint Palais, Rabastens de Bigorre, Puylaurens, Villefranche de Rouergue, a 19. század végétől pedig már Aveyronban és Tarnban is tartanak ilyen vásárokat

1862-ben a sud-ouest-i terület három megyéje (Dordogne, Corrèze, Aveyron) élen járt a franciaországi sertésállomány tekintetében.

A sud-ouest-i vidéki területeken hosszú ideig a sertéshús volt a legtöbbet fogyasztott hús. A családok többnyire saját sertést tartottak, amelynek a levágása a téli időszakban igazi ünnepet jelentett a családban és a szomszédságban. A szaktudás az idők során megszilárdult: a levágott sertést teljes mértékben hasznosították (kezdetben helybeli fogyasztás, majd pedig piaci értékesítés útján), friss húsként és feldolgozva is (sózva, szárítva vagy saját zsírjában tartósítva). A Sud-Ouest vidéki területein élő családok ma is őrzik a régi mesterfogások és receptek hagyományát.

A helyi örökség bőségesen kínálja a „Porc du Sud-Ouest” e hosszú időre visszanyúló tenyésztésének és hasznosításának bizonyítékait (törvényszövegek, szépirodalmi alkotások, írásemlékek, műalkotások stb.).

A különleges tulajdonságokkal rendelkező lófogú kukorica hagyományos használata a sertések takarmányozásában

A sud-ouest-i terület hagyományosan szemeskukorica-termesztő övezet (1930-ban a nemzeti termelés 89 %-a itt zajlott, jelenleg pedig a 41 %-a) Háromszor akkora területen folyik itt szemeskukorica-termesztés, mint a többi francia megyében, így a sud-ouest-i területen az ottani sertéságazat számára szükséges mennyiség ötvenszeresét termesztik.

A sud-ouest-i területen termesztett kukorica nagy része lófogú kukorica: ez egyrészt történeti okokra vezethető vissza, másrészt a terület időjárási feltételeinek köszönhető, azok ugyanis kedvezőek e késői, meleget és nedvességet igénylő fajta számára: a vegetációs időszak teljes egészében magas a hőmérséklet, nyáron jelentős mennyiségű a csapadék. A sud-ouest-i területen 20 %-nál kisebb a kockázata annak, hogy a hőmérséklet összességében nem éri el a késői fajták által igényelt értékeket, ami elfogadható mértékű kockázat az e földrajzi területen tevékenykedő termelők számára. A sud-ouest-i mezőgazdasági termelők továbbá azért is termesztenek kizárólag a lófogú kukoricát, mert a késői kukorica terméshozama 15–20 %-kal nagyobb a korábbi fajtákénál.

A lófogú kukorica különleges tápértékbeli tulajdonságokkal rendelkezik: a betakarításkor alacsony (25 és 30 % közötti) a nedvességtartalma, és magas a keményítőtartalma (750–780 g/kg a szárazanyagban), ez pedig magas energiatartalmat eredményez. Mindenekelőtt pedig különleges zsírtartalom jellemzi, ami legnagyobbrészt – az összes zsírsavtartalom 60 %-ának erejéig – telítetlen zsírsavakból, köztük linolénsavból (omega 6) tevődik össze. A lófogú kukorica E-vitaminokban is gazdag (1,1–1,8 mg/g), magas energiatartalmú gabonaféle.

5.2. A termék sajátosságai:

Különleges minőségi tulajdonságokkal rendelkező hús

A „Porc du Sud-Ouest” húsának zsírtartalma különleges összetételű, ugyanis csekély (kb. 40 %-os) arányban áll telített zsírsavakból, és magas (majdnem 60 %-os) arányban telítetlen zsírsavakból, melyek nélkülözhetetlenek az emberi szervezet számára, mivel az önállóan nem képes őket előállítani. Ezek a zsírsavak jelen vannak mind a bőr alatti, mind az izmok közötti zsírrétegekben.

A linolénsav, amely egy többszörösen telítetlen zsírsav, a hús összes zsírsavtartalmának 10–15 %-ában megtalálható.

A „Porc du Sud-Ouest” húsának a lipidtartalma szintén viszonylag magas (hozzávetőleg a zsírsavtartalom 5,4 %-a, szemben a 3,8 %-os értékkel a hagyományos francia sertéshús esetében), pH-értéke ellenőrzött, optimális (5,5 és 6,2 közötti), E-vitamin (antioxidáns) tartalma magas. A Porc du Sud-Ouest-ből készült filé illetve a hagyományos francia sertéshúsfilé tekintetében 2011. januárjában végzett összehasonlító vizsgálatok a „Porc du Sud-Ouest” esetében (0,16 mg/100 g) 15 %-kal magasabb E-vitamin-tartalmat mutattak ki, mint a hagyományos francia sertéshús esetében (0,13 mg/100 g).

A hús e különleges fizikai-kémiai tulajdonságai kihatnak érzékszervi jellemzőire is, és e tulajdonságoknak köszönhetően a hús közismerten lédús és puha, elkészítéskor erőteljes ízű.

A hús attól függően többé-kevésbé lédús és puha, hogy a hús mennyi lipidet és vizet tartalmaz, és főleg, hogy milyen a vízmegtartó képessége. A „Porc du Sud-Ouest” húsának lipidtartalma magasabb, a linolénsav pedig csökkenti az adipociták méretét, ezáltal jobb vízmegtartást tesz lehetővé, aminek egyébként az 5,5 és 6,2 közötti tartományban meghatározott pH érték is kedvez.

Elkészítéskor a „Porc du Sud-Ouest” húsának intenzív íze van. A zamat, vagyis a fogyasztáskor tapasztalt szag- és ízérzetek összessége túlnyomórészt a hús lipidtartalmától és pH-értékétől függ. A többszörösen telítetlen zsírsavak lipolízise és oxidációja során egyszerű másodlagos molekulák képződnek, amelyek a hús ízét a hagyományos sertéshús ízénél általában véve erőteljesebbé teszik, a termékeknek az elkészítéskor és a fogyasztáskor tapasztalható illatát pedig intenzívebbé.

Az íz és az aroma a molekuláknak az érlelés során történő felszabadulásától is függ, ami kizárólag egy adott – a „Porc du Sud-Ouest” OFJ termékleírásában meghatározott – pH-értéken megy végbe.

A fogyasztók méltányolják ezt a különbséget.

A „Porc du Sud-Ouest” húsa ezen kívül vörösebb is, mint a hagyományos sertéshús. .A hús színe a benne lévő mioglobin mennyiségétől függ.

A „Porc du Sud-Ouest” húsa magas E-vitamin tartalmának következtében lassabban veszíti el vörös színét a tárolás során, mivel az E-vitamin védő hatást fejt ki a mioglobin oxidációjával szemben.

A bőr alatti, valamint az izmok közötti zsír elegendő mennyiségű, és fehér színű.

A hagyományos francia sertésnél súlyosabb „Porc du Sud-Ouest” tenyésztésének tradíciója

A Sud-Ouest területén tenyésztett sertések mindig is súlyosabbak voltak a hagyományos francia sertéseknél. A súlyra vonatkozó 2010-es vágási eredmények szerint a hagyományos francia sertéshús esetében a vágott test súlya átlagosan 91,71 kg volt, szemben a „Porc du Sud-Ouest” húsa esetében mért átlagosan 94,03 kg-mal (ami 121 kg-os élősúlynak felel meg).

A súlyosabb sertések tenyésztésének e hagyománya 1967-ben egy Sud-Ouest árjegyzési terület létrehozásához vezetett, a Sud-Ouest területén előállított sertéshússal kapcsolatos kereskedelmi ügyletek elszámolása céljából. A súlyosabb sud-ouest-i sertés húsára vonatkozó ezen árjegyzés elismerést nyert az 1969. október 28-i 2112/69/EGK tanácsi rendeletben (HL, 1969.10.29.) E sud-ouest-i árjegyzés átvételének köszönhetően ma is differenciált fizetési rendszer van érvényben a sud-ouest-i hasított sertés vonatkozásában, és azt a Service des Nouvelles des Marchés továbbra is közzéteszi.

A „Porc du Sud-Ouest” húsa híres

A súlyosabb, kukoricával táplált sertés tenyésztésének kettős hagyománya arra ösztönözte a tenyésztői csoportokat, hogy a kínálat megszervezésével megpróbálják terméküket „megvédeni”, és növelni annak értékét. Az „Interprofession Porcine d’Aquitaine” elnevezésű szakmai szervezet által a „Porc au grain du Sud-Ouest” vonatkozásában az 1980-as években kezdeményezett minőségvédelmi kampány eredményeképpen a sud-ouest-i sertéshús 1989-ben „Label Rouge” minőségjelzést kapott, amely valódi „jogállást” biztosított számára.

A „Porc du Sud-Ouest” esetében ugyanez a kampány folytatódik, hiszen ez a hús részben ugyanazokkal a tulajdonságokkal rendelkezik, mint a „Label Rouge” minőségjelzést viselő „Porc au grain du Sud-Ouest” sertéshús: a takarmányozás jellemzően nagy arányban kukoricával és más gabonákkal történik, és a húsnak ugyanazon fizikai-kémiai, illetve vizuális követelményeknek kell megfelelnie. Végezetül a vágott test válogatására és hasznosítására ugyanolyan, sőt akár szigorúbb követelmények vonatkoznak.

A „Porc du Sud-Ouest” kampány kezdettől fogva mindmáig igen sikeres. Erről tanúskodnak a napilapokban és magazinokban 1991 óta megjelenő újságcikkek, ételreceptek, a kampányban való nagyarányú részvétel (1997 és 2010 között), és a termékről szóló internetes oldalak. Ez a kampány és annak közismertsége nagymértékben megszilárdította a „Porc du Sud-Ouest” hírnevét.

A „Porc du Sud-Ouest” húsának ismertsége az évek során fennmaradt, és ma sem csökken. Ez megnyilvánul a fogyasztók spontán termékválasztásában: a fogyasztók ezt a húst a hagyományos francia sertéshúshoz képest egyértelműen előnyben részesítik, attól jelentősen különbözőnek tartják, és hajlandóak magasabb árat fizetni érte.

5.3. A földrajzi terület és (OEM esetében) a termék minősége vagy jellemzői közötti vagy (OFJ esetében) a termék különleges minősége, hírneve vagy egyéb jellemzője közötti okozati kapcsolat:

A lófogú kukoricával történő takarmányozás, mint a hús különlegességének oka

A sud-ouest-i terület két szempontból is különleges. Egyrészt régi sertéstenyésztő övezet, ugyanakkor a sertések takarmányozása itt hagyományosan a különleges táplálkozástani tulajdonságokkal rendelkező lófogú kukoricával történik, mivel annak termesztése szempontjából a terület időjárási feltételei kedvezőek.

A sud-ouest-i területen a lófogú kukorica nagy mennyiségben történő termesztése lehetővé teszi, hogy azt sertéshízlalásra is felhasználják: a „Porc du Sud-Ouest” számára 12 hetes kortól adott takarmányadagnak legalább 30 %-ban képezi részét. Ennek az adagnak ezenfelül legalább 1,1 % linolénsavat kell tartalmaznia. A hús különleges jellege éppen a lófogú kukorica nagyarányú használata miatt energiában és linolénsavban gazdagabb takarmány adásának köszönhető: zsírjainak különleges összetétele, amelyre alacsony telítettzsírsav- és magas telítetlenzsírsav-tartalom jellemző, valamint viszonylag magas lipidtartalom, és magas E-vitamin tartalom.

Számos tanulmány bizonyította, hogy a monogasztrikus állatok csoportjába tartozó sertés húsának fizikai-kémiai jellemzői szorosan összefüggenek az állatnak adott takarmány fizikai-kémiai jellemzőivel, márpedig a takarmány a lófogú kukorica magas arányánál fogva jelentős arányú linolénsavat tartalmaz.

A monogasztrikus állatok takarmányában található zsírsavak kémiai átalakulás nélkül, közvetlenül a szövetekben rakódnak le, ellentétben azzal, ahogyan a kérődző állatok esetében történik, amelyek a takarmányban található zsírsavakat telített zsírsavakká alakítják, minek következtében a többszörösen telítetlen zsírsavak elvesztik biológiai értéküket (C. Dutertre agrármérnök).

A sertéseknél a takarmányban található zsírsavak jellege közvetlenül befolyásolja a zsírszöveteikben található zsírsavak összetételét (Flanzy et al 1970, Brooks 1971, Desmoulin et al 1983, Rhee et al 1988, Effets de la nature lipidique des régimes sur la composition en acides gras du jambon chez le porc lourd, Pantaleo et al, 1999).

A „Porc du Sud-Ouest” által felvett többszörösen telített zsírsavak az állat zsírszöveteiben találhatók meg (Courboulay et Mourot 1995, Warmants et al 1999, Courboulay et al. 1999). Ezt egyébként az ADASEO által 1994 és 2000 között végzett kísérletek eredményei is bizonyítják.

Eszerint a vágott test lipideinek összetételét illetően bizonyítást nyert, hogy a szövetekben, és különösen a zsírszövetekben található zsírsavak milyensége szorosan összefügg a takarmány zsírsavtartalmával.

Az ADASEO (a délnyugati régió agrár-környezetvédelmi fejlesztési szervezete) által végzett vizsgálat kimutatta, hogy a „Porc du Sud-Ouest” különlegességét legalább 30 %-ban lófogú kukoricából álló takarmány biztosítja.

Ennek alapján az is megállapítható, hogy a híres „Porc du Sud-Ouest” sertés húsának különleges tulajdonságai (vörös színű, puha, lédús, erőteljes ízű) legnagyobbrészt a sud-ouest-i tenyésztők szakértelmének köszönhetőek, akik a helyi hagyományokat folyatva, a különleges összetételű zsírsavakat tartalmazó lófogú kukoricával való takarmányozás révén a sertéseket súlyosabbra hizlalják.

Hivatkozás a termékleírás közzétételére:

(az 510/2006/EK rendelet 5. cikkének (7) bekezdése)

https://www.inao.gouv.fr/fichier/CDCPorcduSudOuest31012012.pdf

(1) HL L 93., 2006.3.31., 12. o.